“กระทรวงพาณิชย์” เปิดตัวเลขส่งออก ก.พ. หด 4.7% ลุ้นปีนี้แตะ 1-2%
“กระทรวงพาณิชย์” เผยถึงภาวะการค้าระหว่างประเทศไทย เดือน ก.พ. อยู่ที่ 22,376 ล้านดอลลาร์ หดตัว 4.7% โดยการส่งออกยังมีโอกาสจะติดลบต่อเนื่องในช่วงไตรมาส 2/66 และคาดว่าตั้งแต่ครึ่งหลังของปีนี้เป็นต้นไป ลุ้นปีนี้ขยายตัวแตะ 1-2%

“กระทรวงพาณิชย์” เผยถึงภาวะการค้าระหว่างประเทศไทย เดือน ก.พ. อยู่ที่ 22,376 ล้านดอลลาร์ หดตัว 4.7% โดยการส่งออกยังมีโอกาสจะติดลบต่อเนื่องในช่วงไตรมาส 2/66 และคาดว่าตั้งแต่ครึ่งหลังของปีนี้เป็นต้นไป ลุ้นปีนี้ขยายตัวแตะ 1-2%
30 มี.ค. 2566

กระทรวงพาณิชย์ แถลงภาวะการค้าระหว่างประเทศของไทยในเดือนก.พ.66 พบว่า มูลค่าการส่งออก อยู่ที่ 22,376 ล้านดอลลาร์ หดตัว 4.7% ส่วนมูลค่าการนำเข้า อยู่ที่ 23,489 ล้านดอลลาร์ เพิ่มขึ้น 1.1% ส่งผลให้ในเดือนก.พ. ไทยขาดดุลการค้า 1,113 ล้านดอลลาร์
ขณะที่ในช่วง 2 เดือนแรกของปีนี้ (ม.ค.-ก.พ.66) มูลค่าการส่งออก อยู่ที่ 42,625 ล้านดอลลาร์ หดตัว 4.6% มูลค่าการนำเข้าอยู่ที่ 48,388 ล้านดอลลาร์ เพิ่มขึ้น 3.3% ส่งผลให้ช่วง 2 เดือนแรกปีนี้ไทยขาดดุลการค้า 5,763 ล้านดอลลาร์
สำหรับกระทรวงพาณิชย์ ยังประเมินด้วยว่า การส่งออกของไทยในไตรมาสแรกปีนี้ จะหดตัวราว 8% ซึ่งเป็นข้อมูลเบื้องต้นที่ได้หารือร่วมกับภาคเอกชนผู้ส่งออกสินค้า เนื่องจากประเทศผู้นำเข้ายังมีสต็อกสินค้าอยู่ในปริมาณสูง จึงทำให้ชะลอการนำเข้าสินค้าจากไทย ประกอบกับเมื่อเทียบกับฐานที่สูงในช่วงเดียวกันของปีก่อน และจากไตรมาส 1/65 ที่มูลค่าการส่งออก เพิ่มขึ้นถึง 14.7%
โดยการส่งออกยังมีโอกาสจะติดลบต่อเนื่องในช่วงไตรมาส 2/66 และคาดว่าตั้งแต่ครึ่งหลังของปีนี้เป็นต้นไป ทิศทางการส่งออกจะเริ่มดีขึ้นได้ อย่างไรก็ดี กระทรวงพาณิชย์ ยังคงเป้าหมายการส่งออกของไทยในปีนี้ไว้ตามเดิมที่ 1-2%